Author: gottliebova
Last saved by: agenda0
Company: Úrad vlády Slovenskej republiky

ÚRAD VLÁDY SLOVENSKEJ REPUBLIKY
               sekcia vládnej legislatívy

                                                                                                  Na rokovanie vlády SR
                                                                                                  dňa 5. júna 2002       
                                                                                                  K materiálu č. 4161/2002 
                                                                                                  K bodu č.

S t a n o v i s k o
k návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 85/1996 Z.z. o podmienkach platenia odvodov za drobenie pozemkov - k novému zneniu
________________________________________________________________
 
I

	Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 85/1996 Z.z. o podmienkach platenia odvodov za drobenie pozemkov na rokovanie vlády Slovenskej republiky predkladá minister pôdohospodárstva P. Koncoš v novom znení.

	                                                    II

	Podľa § 22 ods. 2 zákona NR SR č. 180/1995 Z.z. o niektorých opatreniach na usporiadanie vlastníctva k pozemkom odvod za drobenie pozemkov je príjmom Štátneho fondu ochrany a zveľaďovania poľnohospodárskeho pôdneho fondu, ak ide o odvod platený nadobúdateľom poľnohospodárskeho pozemku, alebo príjmom  Štátneho fondu zveľaďovania lesa Slovenskej republiky, ak ide o odvod platený nadobúdateľom lesného pozemku. Keďže zákonom č. 553/2001 Z.z. boli uvedené fondy zrušené, je potrebné  znenie nariadenia vlády upraviť v súlade s týmto zákonom .

	Podľa predkladacej správy návrh nariadenia vlády sa predkladá bez rozporov.

	Legislatívna rada vlády Slovenskej republiky prerokovala návrh nariadenia vlády 21. mája 2002 a odporučila vláde návrh nariadenia vlády s pripomienkami schváliť s tým, že  na rokovanie vlády bude návrh nariadenia predložený v novom znení, v ktorom budú zapracované jej pripomienky.

                                                           III

	Sekcia vládnej legislatívy Úradu vlády  Slovenskej republiky konštatuje, že v predloženom novom znení nariadenia vlády Slovenskej republiky, ktorým sa mení nariadenie vlády Slovenskej republiky č. 85/1996 Z.z. o podmienkach platenia odvodov za drobenie pozemkov sú dve pripomienky Legislatívnej rady vlády Slovenskej republiky z 21. mája 2002 zapracované. Vzhľadom na uvedené odporúčame vláde návrh nariadenia v predloženom znení  s c h v á l i ť .

Bratislava 29. mája 2002
Vypracovala: T. Gottliebová

                                                                             Štefan  G r m a n 
                                                                                            generálny riaditeľ
                                                                                       sekcie vládnej legislatívy